CELEX: 62020CJ0145
Language: mt
Date: 2022-07-14 00:00:00
Title: Sentenza tal-Qorti tal-Ġustizzja (Awla Manja) tal-14 ta’ Lulju 2022.#DS vs Porsche Inter Auto GmbH & Co KG u Volkswagen AG.#Rinviju għal deċiżjoni preliminari – Approssimazzjoni tal-leġiżlazzjonijiet – Regolament (KE) Nru 715/2007 – Approvazzjoni tal-vetturi bil-mutur – Artikolu 5(2) – Apparat ta’ manipulazzjoni – Vetturi bil-mutur – Magna diesel – Sistema ta’ kontroll tal-emissjonijiet – Software integrat fil-kompjuter li jikkontrolla l-magna – Valv tar-riċirkolazzjoni tal-gass tal-egżost (valv tal-EGR) – Tnaqqis tal-emissjonijiet ta’ ossidu tan-nitroġenu (NOx) limitat minn ‘tieqa ta’ temperaturi’ – Projbizzjoni tal-użu ta’ apparat ta’ manipulazzjoni li jnaqqas l-effettività tas-sistemi ta’ kontroll tal-emissjonijiet – Artikolu 5(2)(a) – Eċċezzjoni għal din il-projbizzjoni – Protezzjoni tal-konsumaturi – Direttiva 1999/44/KE – Bejgħ u garanziji ta’ oġġetti ta’ konsum – Artikolu 2(2)(d) – Kunċett ta’ ‘turija tal-kwalità u l-ħidma li huma normali f’oġġetti tal-istess tipu li l-konsumatur jista’ jippretendi b’mod raġonevoli, skont in-natura tal-oġġetti’ – Vettura koperta minn approvazzjoni tat-tip KE – Artikolu 3(6) – Kunċett ta’ ‘nuqqas minuri’.#Kawża C-145/20.

Edizzjoni Provviżorja
SENTENZA TAL‑QORTI TAL‑ĠUSTIZZJA (Awla Manja)
14 ta’ Lulju 2022 (*)
“Rinviju għal deċiżjoni preliminari  – Approssimazzjoni tal-leġiżlazzjonijiet  – Regolament (KE) Nru 715/2007  – Approvazzjoni tal-vetturi bil-mutur  – Artikolu 5(2)  – Apparat ta’ manipulazzjoni  – Vetturi bil-mutur  – Magna diesel  – Sistema ta’ kontroll tal-emissjonijiet  – Software integrat fil-kompjuter li jikkontrolla l-magna  – Valv tar-riċirkolazzjoni tal-gass tal-egżost (valv tal-EGR)  – Tnaqqis tal-emissjonijiet ta’ ossidu tan-nitroġenu (NOx) limitat minn ‘tieqa ta’ temperaturi’  – Projbizzjoni tal-użu ta’ apparat ta’ manipulazzjoni li jnaqqas l-effettività tas-sistemi ta’ kontroll tal-emissjonijiet  – Artikolu 5(2)(a)  – Eċċezzjoni għal din il-projbizzjoni  – Protezzjoni tal-konsumaturi  – Direttiva 1999/44/KE  – Bejgħ u garanziji ta’ oġġetti ta’ konsum  – Artikolu 2(2)(d)  – Kunċett ta’ ‘turija tal-kwalità u l-ħidma li huma normali f’oġġetti tal-istess tipu li l-konsumatur jista’ jippretendi b’mod raġonevoli, skont in-natura tal-oġġetti’  – Vettura koperta minn approvazzjoni tat-tip KE  – Artikolu 3(6)  – Kunċett ta’ ‘nuqqas minuri’”
Fil-Kawża C‑145/20,
li għandha bħala suġġett talba għal deċiżjoni preliminari skont l-Artikolu 267 TFUE, imressqa mill-Oberster Gerichtshof (il-Qorti Suprema, l-Awstrija), permezz ta’ deċiżjoni tas‑17 ta’ Marzu 2020, li waslet fil-Qorti tal-Ġustizzja fl‑24 ta’ Marzu 2020, fil-proċedura

DS

vs

Porsche Inter Auto GmbH SIA Co. KG,

Volkswagen AG,

IL‑QORTI TAL‑ĠUSTIZZJA (Awla Manja),
komposta minn K. Lenaerts, President, L. Bay Larsen, Viċi President, A. Arabadjiev, A. Prechal, K. Jürimäe, C. Lycourgos, I. Ziemele, Presidenti ta’ Awla, M. Ilešič, J.-C. Bonichot, F. Biltgen, P. G. Xuereb (Relatur), N. Piçarra u N. Wahl, Imħallfin,
Avukat Ġenerali: A. Rantos,
Reġistratur: A. Calot Escobar,
wara li rat il-proċedura bil-miktub,
wara li kkunsidrat l-osservazzjonijiet ippreżentati:
–        għal DS, minn M. Poduschka, Rechtsanwalt,
–        għal Porsche Inter Auto GmbH & Co. KG u Volkswagen AG, minn H. Gärtner, F. Gebert, F. Gonsior, C. Harms, N. Hellermann, F. Kroll, M. Lerbinger, S. Lutz-Bachmann, L.‑K. Mannefeld, K.‑U. Opper, H. Posser, J. Quecke, K. Schramm, P. Schroeder, W. F. Spieth, J. von Nordheim, K. Vorbeck, B. Wolfers u B. Wollenschläger, Rechtsanwälte,
–        għall-Gvern Ġermaniż, minn J. Möller u D. Klebs, bħala aġenti,
–        għall-Kummissjoni Ewropea, minn M. Huttunen, M. Noll-Ehlers u N. Ruiz García, bħala aġenti,
wara li semgħet il-konklużjonijiet tal-Avukat Ġenerali fis-seduta tat‑23 ta’ Settembru 2021,
tagħti l-preżenti

Sentenza

1        It-talba għal deċiżjoni preliminari tirrigwarda l-interpretazzjoni tal-Artikolu 5(2) tar-Regolament (KE) Nru 715/2007 tal-Parlament Ewropew u tal-Kunsill tal‑20 ta’ Ġunju 2007 dwar l-approvazzjoni tat-tip ta’ vetturi bil-mutur fir-rigward ta’ l-emissjonijiet ta’ vetturi ħfief għall-passiġġieri u ta’ vetturi kummerċjali (Euro 5 u Euro 6) u dwar l-aċċess għal informazzjoni dwar it-tiswija u l-manutenzjoni tal-vetturi (ĠU 2007, L 171, p. 1), kif ukoll tal-Artikolu 2(2)(d) u tal-Artikolu 3(6) tad-Direttiva 1999/44/KE tal-Parlament Ewropew u tal-Kunsill tal‑25 ta’ Mejju 1999 dwar ċerti aspetti tal-bejgħ ta’ oġġetti tal-konsum u garanziji assoċjati magħhom (ĠU Edizzjoni Speċjali bil-Malti, Kapitolu 15, Vol. 4, p. 223).

2        Din it-talba tressqet fil-kuntest ta’ kawża bejn DS u Porsche Inter Auto GmbH & Co. KG u Volkswagen AG, dwar it-talba għall-annullament ta’ kuntratt ta’ bejgħ li jirrigwarda vettura bil-mutur mgħammra b’software li jnaqqas ir-riċirkolazzjoni ta’ gassijiet li jniġġsu ta’ din il-vettura skont, b’mod partikolari, it-temperatura misjuba.
 Il‑kuntest ġuridiku

 Id‑dritt tal‑Unjoni

 Id‑Direttiva 1999/44

3        Id-Direttiva 1999/44 tħassret bid-Direttiva (UE) 2019/771 tal-Parlament Ewropew u tal-Kunsill tal‑20 ta’ Mejju 2019 dwar ċerti aspetti li jikkonċernaw kuntratti għall-bejgħ ta’ oġġetti, li temenda r-Regolament (UE) 2017/2394 u d-Direttiva 2009/22/KE, u li tħassar id-Direttiva 1999/44/KE (ĠU 2019, L 136, p. 28, u rettifiki fil-ĠU 2019 , L 305, p. 61, u fil-ĠU 2020 , L 86, p. 18), b’effett mill‑1 ta’ Jannar 2022. Madankollu, fid-dawl tad-data tat-tilwima fil-kawża prinċipali, id-Direttiva 1999/44 għadha applikabbli għal din tal-aħħar.

4        Il-premessi 1 u 10 sa 12 tad-Direttiva 1999/44 jiddikjaraw:
“(1)      Billi l-Artikolu 153(1) u (3) [tal-KE] jipprovdi li l-Komunità għandha tikkontribwixxi għall-kisba ta’ livell għoli ta’ protezzjoni tal-konsumatur bil-miżuri li tadotta skond l-Artikolu 95 [tal-KE];
[…]
(10)      Billi, fil-każ ta’ nuqqas ta’ konformità ta’ l-oġġetti mal-kuntratt, il-konsumaturi għandhom ikunu ntitolati li l-oġġetti tagħhom jiġu rrestawrati għall-konformità mal-kuntratt mingħajr ħlas, billi jagħżlu bejn tiswija u tibdil, jew, jekk dan ma jsirx, li l-prezz jitnaqqas jew il-kuntratt jitħassar;
(11)      Billi l-konsumatur jista’ mill-ewwel jeħtieġ li l-bejjiegħ isewwi l-affarijiet jew li jibdilhom sakemm-il darba dawk ir-rimedji jkunu mpossibbli jew disproporzjonati; billi jekk rimedju huwa disproporzjonat jew le għandu jkun determinat oġġettivament; billi rimedju jkun disproporzjonat jekk ikun impost, f’paragun mar-rimedju l-ieħor, spejjeż mhux raġjonevoli; billi, sabiex ikun determinat jekk l-ispejjeż humiex raġjonevoli, l-ispejjeż ta’ rimedju wieħed għandhom ikun b’mod sinifikattiv akbar mill-ispejjeż tar-rimedju l-ieħor;
(12)      Billi f’każijiet ta’ nuqqas ta’ konformità, il-bejjiegħ jista dejjem joffri lill-konsumatur, b’mod ta’ ħlas, kull rimedju disponibbli; billi għandu jitħalla llil-konsumatur li jiddeċiedi jekk għandux jaċċetta jew jirrifjuta din il-proposta”.

5        L-Artikolu 1(2)(f) ta’ din id-direttiva jipprevedi:
“Għall-għanijiet ta’ din id-Direttiva:
[…]
(f)      tiswija: għandha tfisser, fl-eventwalità ta’ nuqqas ta’ konformità, li l-oġġetti tal-konsum jinġiebu f’konformità mal-kuntratt ta’ bejgħ”.

6        L-Artikolu 2 tal-imsemmija direttiva, intitolat “Konformità mal-kuntratt”, jipprovdi, fil-paragrafi 1 sa 3 tiegħu:
“1.      Il-bejjiegħ għandu jwassal sa għand il-konsumatur oġġetti li huma f’konformità mal-kuntratt ta’ bejgħ.
2.      Oġġetti tal-konsum huma preżunti li huma f’konformità mal-kuntratt jekk:
(a)      jikkonformaw mad-deskrizzjoni mogħtija mill-bejjiegħ u jippossjedu l-kwalitajiet ta’ l-oġġetti li l-bejjiegħ wera lill-konsumatur bħala kampjun jew mudell;
(b)      huma tajbin għal kull skop partikolari li għalih jeħtieġhom il-konsumatur u li għarraf lill-bejjiegħ dwarhom fil-ħin meta ġie konkluż il-kuntratt u li l-bejjiegħ aċċetta;
(ċ)      huma tajbin għall-għanijiet li għalihom normalment jintużaw oġġetti ta’ l-istess tip;
(d)      juru l-kwalità u l-ħidmali huma normali f’oġġetti ta’ l-istess tip u li l-konsumatur jista’ jippretendi b’mod raġjonevoli, skond in-natura ta’ l-oġġetti u b’konsiderazzjoni mogħtija għal kull stqarrija pubblika dwar il-karatteristiċi speċifiċi ta’ l-oġġetti magħmulha dwarhom mill-bejjiegħ, il-produttur jew ir-rappreżentant tiegħu, partikolarment fir-riklamar jew fuq it-tikketta.
3.      Għandu jkun miftiehem li m’hemmx nuqqas ta’ konformità għall-għanijiet ta’ dan l-Artikolu jekk, meta kien konkluż il-kuntratt, il-konsumatur kien konxju, jew ma setgħax ma kienx konxju b’mod raġjonevoli dwar, in-nuqqas ta’ konformità, jew jekk in-nuqqas ta’ konformità oriġinatx fil-materjal fornut mill-konsumatur”.

7        L-Artikolu 3 tal-istess direttiva, intitolat “Drittijiet tal-konsumatur”, huwa fformulat kif ġej:
“1.      Il-bejjiegħ għandu jkun responsabbli għall-konsumatur għal kull nuqqas ta’ konformità li teżisti meta l-oġġetti kienu fornuti.
2.      Fil-każ ta’ nuqqas ta’ konformità, l-konsumatur għandu jkun intitolat li l-oġġetti jinġiebu f’konformità mingħajr ħlas permezz ta’ tiswija jew tibdil, f’konformità mal-paragrafu 3, jew li jkollu tnaqqis xieraq fil-prezz jew il-kuntratt jitħassar rigward dawn l-oġġetti, f’konformità mal-paragrafi 5 u 6.
3.      Fil-bidu, il-konsumatur jista’ jeħtieġ lill-bejjiegħ li jsewwi l-oġġetti jew jista’ jeħtieġ lill-bejjiegħ li jibdilhom, f’kull każ mingħajr ħlas, jekk kemm-il darba dan huwa impossibbli jew disproporzjonat.
Rimedju jinftiehem li huwa disproporzjonat jekk jimponi spejjeż fuq il-bejjiegħ li, f’paragun mar-rimedju alternattiv, m’humiex raġjonevoli, b’konsiderazzjoni mogħtija:
–        lill-valur li l-oġġetti jkollhom jekk ma kien hemm l-ebda nuqqas ta’ konformità,
–        lis-sinifikat tan-nuqqas ta’ konformità, 
u
–        jekk ir-rimedju alternattiv ikun jista’ jitlesta mingħajr inkonvenjent sinifikattiv lill-konsumatur.
Kull tiswija jew tibdil għandha titlesta fi żmien raġjonevoli u mingħajr ebda inkonvenjent sinifikattiv lill-konsumatur, b’konsiderazzjoni mogħtija lin-natura ta’ l-oġġetti u l-għan li għalihom il-konsumatur ħtieġhom.
4.      It-termini ‘mingħajr ħlas’ fil-paragrafi 2 u 3 jirreferu għall-ispejjeż meħtieġa li jeħel sabiex iġib l-oġġetti f’konformità, partikolarment l-ispiża ta’ pustaġġ, xogħol u materjal.
5.      Il-konsumatur jista’ jinħtieġ tnaqqis xieraq tal-prezz jew li jitħassar il-kuntratt:
–        jekk il-konsumatur m’huwiex intitolat la għat-tiswija u lanqas għal tibdil,
jew
–        jekk il-bejjiegħ ma jkunx lesta r-rimedju fi żmien raġjonevoli,
jew
–        jekk il-bejjiegħ ma jkunx lest r-rimedju mingħajr inkonvenjent sinifikattiv lill-konsumatur.
6.      Il-konsumatur m’huwiex intitolat li jħassar il-kuntratt jekk in-nuqqas ta’ konformità hija minuri”.
 Ir‑Regolament Nru 715/2007

8        Skont il-premessi 1 u 4 sa 7 tar-Regolament Nru 715/2007:
“(1)      […] Ir-rekwiżiti tekniċi għall-approvazzjoni tat-tip ta’ vetturi bil-mutur fir-rigward ta’ emissjonijiet għandhom  […] jiġu armonizzati biex jiġu evitati rekwiżiti li jvarjaw minn Stat Membru għal ieħor, u biex jiġi żgurat livell għoli ta’ protezzjoni ambjentali. 
[…]
(4)      […] li hemm bżonn ta’ tnaqqis ulterjuri ta’ l-emissjonijiet mis-settur tat-trasport (trasport bl-ajru, marittimu u bl-art), mid-djar u mis-setturi ta’ l-enerġija, tal-biedja u ta l-industrija biex jinkisbu l-għanijiet ta’ l-UE dwar il-kwalità ta’ l-arja. F’dan il-kuntest, il-ħidma biex jitnaqqsu l-emissjonijiet minn vetturi għandha tiġi affrontata bħala parti minn strateġija globali. L-istandards Euro 5 u 6 huma waħda mill-miżuri mfassla biex jitnaqqsu l-emissjonijiet ta’ partikulat u ta’ prekursuri ta’ l-ożonu, bħal ma huma l-ossidi tan-nitroġenu u l-idrokarburi.
(5)      Hemm bżonn ta’ sforzi kontinwi biex jitnaqqsu l-emissjonijiet mill-vetturi sabiex jintlaħqu l-objettivi ta’ l-UE rigward il-kwalità ta’ l-arja. […]
(6)      B’mod partikulari, hemm bżonn ta’ tnaqqis konsiderevoli ta’ l-emissjonijiet ta’ l-ossidju tan-nitroġenu biex tittejjeb il-kwalità ta’ l-arja u biex ikun hemm konformità mal-valuri ta’ limitu għat-tniġġis. […]
(7)      Fl-iffissar ta’ l-istandards għall-emissjonijiet huwa importanti li jitqiesu l-implikazzjonijiet għas-swieq u l-kompetittività tal-manifatturi, in-nefqiet diretti u indiretti imposti fuq in-negozju u l-benefiċċji li jinħolqu f’termini ta’ tħeġġiġ ta’ l-innovazzjoni, titjib fil-kwalità ta’ l-arja, tnaqqis fin-nefqiet għas-saħħa, u żieda fil-medja ta’ l-għomor, kif ukoll l-implikazzjonijiet ta’ l-impatt globali fuq l-emissjonijiet CO2”.

9        L-Artikolu 1(1) ta’ dan ir-regolament jipprevedi:
“Dan ir-Regolament jistabbilixxi rekwiżiti tekniċi komuni għall-approvazzjoni tat-tip ta’ vetturi bil-mutur (“vetturi”) u “spare parts” bħal ma hu tagħmir sostitut għall-kontroll tat-tniġġis fir-rigward ta’ l-emissjonijiet tagħhom”.

10      Il-punt 10 tal-Artikolu 3 tal-imsemmi regolament jistabbilixxi:
“Għall-finijiet ta’ dan ir-Regolament u l-miżuri ta’ l-implimentazzjoni tiegħu japplikaw id-definizzjonijiet li ġejjin:
[…]
10)      ‘tagħmir ta’ riduzzjoni’ jfisser kull element tad-disinn li jħoss it-temperatura, il-veloċità tal-vettura, id-dawrien tal-magna (RPM), it-transmission gear, il-vakwu fil-manifold jew parametru ieħor bl-iskop li jattiva, jimmodula, jittardja jew iwaqqaf il-funzjonament ta’ xi parti mis-sistema ta’ kontroll ta’ l-emissjonijiet, li tnaqqas l-effettività tas-sistema ta’ kontroll ta’ l-emissjonijiet taħt kondizzjonijiet li wieħed raġonevolment jistenna li jiltaqa’ magħhom waqt it-tħaddim u l-użu normali ta’ vettura”.

11      L-Artikolu 4(1) u (2) tal-istess regolament huwa fformulat kif ġej:
“1.      Il-manifatturi għandhom juru li l-vetturi ġodda kollha mibjugħa, reġistrati jew mqiegħda fis-servizz fil-Komunità għandhom l-approvazzjoni tat-tip skond dan ir-Regolament u l-miżuri ta’ implimentazzjoni tiegħu. Il-manifatturi għandhom juru wkoll li t-tagħmir ġdid, użat biex jibdel tagħmir għall-kontroll tat-tniġġis, kollu li jeħtieġ approvazzjoni tat-tip li jinbiegħ jew li jitqiegħed fis-servizz fil-Komunità għandu l-approvazzjoni tat-tip skond dan ir-Regolament u l-miżuri ta’ implimentazzjoni tiegħu.
Dawn l-obbligi jinkludu r-rispett tal-limiti ta’ emissjoni stabbiliti fl-Anness I u l-miżuri ta’ implimentazzjoni msemmija fl-Artikolu 5.
2.      Il-manifatturi għandhom jiżguraw li l-proċeduri ta’ l-approvazzjoni tat-tip għall-verifika tal-konformità fil-produzzjoni, il-perjodu tas-servizz tat-tagħmir tal-kontroll tat-tniġġis u l-konformità waqt is-servizz jiġu rispettati.
Barra minn hekk, il-miżuri tekniċi meħuda mill-manifattur jridu jkunu tali li jiġi żgurat li l-emissjonijiet mit-tailpipe jew evaporattivi huma effettivament limitati, skond dan ir-Regolament, tul il-ħajja normali tal-vettura li tintuża f’kundizzjonijiet normali. […]
[…]”.

12      L-Artikolu 5(1) u (2) tar-Regolament Nru 715/2007 jipprovdi:
“1.      Il-manifattur għandu jattrezza l-vetturi b’mod li l-komponenti li jistgħu jaffettwaw l-emissjonijiet jiġu ddisinjati, mibnija u assemblati bil-għan li jippermettu li l-vettura, fl-użu normali, tikkonforma ma’ dan ir-Regolament u l-miżuri ta’ implimentazzjoni tiegħu.
2. L-użu ta’ tagħmir ta’ riduzzjoni li jnaqqas l-effettività tas-sistemi tal-kontroll ta’ l-emissjonijiet għandu jiġi pprojbit. Il-projbizzjoni m’ għandiex tapplika fejn:
(a)      il-bżonn tat-tagħmir huwa ġustifikat għal raġunijiet ta’ protezzjoni tal-magna mill-ħsara jew inċidenti u għat-tħaddim fis-sigurtà tal-vettura;
(b)      it-tagħmir ma jaħdimx għajr għall-ħtiġijiet ta’ l-istartjar tal-magna;
jew
(ċ)      il-kondizzjonijiet huma sostanzjalment inklużi fil-proċeduri tal-verifika ta’ l-emissjonijiet evaporattivi u l-medja ta’ l-emissjonijiet mit-tailpipe”.

13      L-Anness I ta’ dan ir-regolament, intitolat “Limiti ta’ Emissjoni”, jipprevedi b’mod partikolari l-valuri limitu ta’ emissjonijiet ta’ ossidu tan-nitroġenu (NOx).
 Ir‑Regolament (KE) Nru 692/2008

14      Ir-Regolament tal-Kummissjoni (KE) Nru 692/2008 tal‑18 ta’ Lulju 2008 li jimplimenta u jemenda r-Regolament (KE) Nru 715/2007 tal-Parlament Ewropew u tal-Kunsill tal‑20 ta’ Ġunju 2007 dwar l-approvazzjoni tat-tip ta’ vetturi bil-mutur fir-rigward ta’ l-emissjonijiet ta’ vetturi ħfief għall-passiġġieri u ta’ vetturi kummerċjali (Euro 5 u Euro 6) u dwar l-aċċess għall-informazzjoni dwar it-tiswija u l-manutenzjoni tal-vettura (ĠU 2008, L 199, p. 1), ġie emendat bir-Regolament tal-Kummissjoni (UE) Nru 566/2011 tat‑8 ta’ Ġunju 2011 li jemenda r-Regolament (KE) Nru 715/2007 tal-Parlament Ewropew u tal-Kunsill u r-Regolament tal-Kummissjoni (KE) Nru 692/2008 dwar l-aċċess għal informazzjoni dwar it-tiswija u lmanutenzjoni tal-vetturi (ĠU 2011, L 158, p. 1) (iktar ’il quddiem ir-“Regolament Nru 692/2008”). Mill‑1 ta’ Jannar 2022, ir-Regolament Nru 692/2008 tħassar bir-Regolament tal-Kummissjoni (UE) 2017/1151 tal‑1 ta’ Ġunju 2017 li jissupplimenta r-Regolament (KE) Nru 715/2007 tal-Parlament Ewropew u tal-Kunsill dwar l-approvazzjoni tat-tip ta’ vetturi bil-mutur fir-rigward tal-emissjonijiet ta’ vetturi ħfief għall-passiġġieri u ta’ vetturi kummerċjali (Euro 5 u Euro 6) u dwar l-aċċess għal informazzjoni dwar it-tiswija u l-manutenzjoni tal-vetturi, li jemenda d-Direttiva 2007/46/KE tal-Parlament Ewropew u tal-Kunsill, ir-Regolament tal-Kummissjoni (KE) Nru 692/2008 u r-Regolament tal-Kummissjoni (UE) Nru 1230/2012 u li jħassar ir-Regolament tal-Kummissjoni (KE) Nru 692/2008 (ĠU 2017, L 175, p. 1). Madankollu, fid-dawl tad-data tal-fatti tat-tilwima fil-kawża prinċipali, ir-Regolament Nru 692/2008 jibqa’ applikabbli għal din tal-aħħar.

15      L-Artikolu 10 tar-Regolament Nru 692/2008, bit-titolu “It-tagħmir għall-kontroll tat-tniġġis”, jipprevedi, fil-paragrafu 1 tiegħu:
“Il-manifattur għandu jiżgura li t-tagħmir sostitut għall-kontroll tat-tniġġis maħsub biex jitwaħħal fuq vetturi approvati għat-tip KE koperti mill-ambitu tar-Regolament (KE) Nru 715/2007 jkunu approvati għat-tip KE, bħala unitajiet tekniċi separati fit-tifsira ta’ l-Artikolu 10(2) tad-Direttiva 2007/46/KE [tal-Parlament Ewropew u tal-Kunsill tal‑5 ta’ Settembru 2007 li tistabbilixxi kwadru għall-approvazzjoni ta’ vetturi bil-mutur u l-karrijiet tagħhom, u ta’ sistemi, komponenti u unitajiet tekniċi separati maħsuba għal tali vetturi (“Direttiva Kwadru”) (ĠU 2007, L 263, p. 1), kif emendat mir-Regolament tal-Kummissjoni (UE) Nru 1229/2012 tal‑10 ta’ Diċembru 2012 li jemenda l-Annessi IV u XII għad-Direttiva 2007/46/KE tal-Parlament Ewropew u tal-Kunsill li tistabbilixxi kwadru għall-approvazzjoni ta’ vetturi bil-magna u l-karrijiet tagħhom, u ta’ sistemi, komponenti u unitajiet tekniċi separati maħsuba għal tali vetturi (Direttiva Kwadru) (ĠU 2012, L 353, p. 1) (iktar ’il quddiem id-”Direttiva 2007/46”)], skond l-Artikolu 12, l-Artikolu 13 u l-Anness XII ta’ dan ir-Regolament.
Il-konvertituri katalitiċi u l-filtri għall-partikulati għandhom jitqiesu bħala tagħmir għall-kontroll tat-tniġġis għall-finijiet ta’ dan ir-Regolament.
[…]”.

16      L-Anness I tar-Regolament Nru 692/2008, intitolat “Id-dispożizzjonijiet amministrattivi għall-approvazzjoni tat-tip KE”, jipprovdi, fil-punt 3.3 tiegħu, intitolat “L-estensjonijiet għad-durabbiltà tat-tagħmir għall-kontra tat-tniġġis (test tat-tip 5)”:
“3.3.1.      “L-approvazzjoni tat-tip għandha tkun estiża għal tipi differenti ta’ vetturi, sakemm il-parametri tal-vettura, tal-magna jew tas-sistema għall-kontroll tat-tniġġis li ġew speċifikati aktar ‘l isfel ikunu identiċi jew jibqgħu fi ħdan it-tolleranzi preskritti:
3.3.1.1.      Il-vettura:
[…]
3.3.1.2.      Il-magna
[…]
3.3.1.3.      Il-parametri tas-sistema għall-kontroll tat-tniġġis:
(a)      Il-konverituri katalitiċi u l-filtri għall-partikulati:
[…]
[…]
(ċ)      Ir-riċirkolazzjoni tal-gassijiet ta’ l-egżost (EGR):
biha jew mingħajrha
tip (imkessħa jew mhux imkessħa, kontroll attiv jew passiv, pressjoni għolja jew pressjoni baxxa).
[…]”.
 Id‑Direttiva 2007/46

17      Id-Direttiva 2007/46 kif emendata bir-Regolament tal-Kummissjoni (UE) tal‑10 ta’ Diċembru 2012 (ĠU 2012, L 353, p. 1) (iktar ’il quddiem id-“Direttiva 2007/46”) tħassret mir-Regolament (UE) 2018/858 tal-Parlament Ewropew u tal-Kunsill tat‑30 ta’ Mejju 2018 dwar l-approvazzjoni u s-sorveljanza tas-suq ta’ vetturi bil-mutur u t-trejlers tagħhom, u ta’ sistemi, komponenti u unitajiet tekniċi separati maħsuba għal tali vetturi, li jemenda r-Regolamenti (KE) Nru 715/2007 u (KE) Nru 595/2009 u li jħassar id-Direttiva 2007/46/KE (ĠU 2018, L 151, p. 1), b’effett mill‑1 ta’ Settembru 2020. Madankollu, fid-dawl tad-data tal-fatti tat-tilwima fil-kawża prinċipali, din id-direttiva tibqa’ applikabbli għal din tal-aħħar.

18      Skont il-premessa 3 tal-imsemmija direttiva:
“Il-ħtiġijiet tekniċi applikabbli għas-sistemi, il-komponenti, l-unitajiet tekniċi separati u l-vetturi għandhom ikunu armonizzati u speċifikati f’atti regolatorji. Dawk l-atti regolatorji għandhom primarjament ifittxu li jiżguraw livell għoli ta’ sikurezza stradali, protezzjoni tas-saħħa, protezzjoni ambjentali, effiċjenza fl-enerġija u protezzjoni kontra l-użu mhux awtorizzat”.

19      L-Artikolu 1 tal-istess direttiva, intitolat “Suġġett”, kien jipprovdi:
“Din id-Direttiva tistabbilixxi qafas armonizzat li fih id-dispożizzjonijiet amministrattivi u l-ħtiġijiet tekniċi ġenerali għall-approvazzjoni tal-vetturi ġodda kollha fil-kamp ta’ applikazzjoni tagħha u tas-sistema, il-komponenti u l-unitajiet tekniċi separati maħsuba għal dawk il-vetturi, bil-ħsieb li jiġu faċilitati r-reġistrazzjoni, il-bejgħ u d-dħul fis-servizz tagħhom fil-Komunità.
[…]
Ħtiġijiet tekniċi speċifiċi dwar il-kostruzzjoni u l-funzjonament tal-vetturi għandhom jiġu stabbiliti fl-applikazzjoni ta’ din id-Direttiva f’atti regolatorji li l-lista eżawrjenti tagħhom hi stabbilita fl-Anness IV”.

20      L-Artikolu 3 tad-Direttiva 2007/46, intitolat “Definizzjonijiet”, kien jipprevedi, fil-punti 5 u 36 tiegħu:
“Għall-finijiet ta’ din id-Direttiva u ta’ l-atti regolatorji elenkati fl-Anness IV, ħlief jekk ipprovdut mod ieħor hemmhekk:
[…]
5)      ‘approvazzjoni tat-tip tal-KE’ tfisser il-proċedura li biha Stat Membru jiċċertifika li tip ta’ vettura, sistema, komponent jew unità teknika separata tissodisfa d-dispożizzjonijiet amministrattivi u l-ħtiġijiet tekniċi rilevanti ta’ din id-Direttiva u ta’ l-atti regolatorji elenkati fl-Anness IV jew XI; 
[…]
36)      ‘ċertifikat ta’ konformità’ tfisser id-dokument stabbilit fl-Anness IX, maħruġ mill-manifattur u li jiċċertifika li vettura li tappartjeni għas-serje tat-tip approvat skond din id-Direttiva tikkonforma ma’ l-atti regolatorji kollha fil-mument tal-produzzjoni tagħha”.

21      L-Artikolu 4 ta’ din id-direttiva, intitolat “Obbligi ta’ l-Istati Membri”, kien jipprovdi:
“1.      L-Istati Membri għandhom jiżguraw li l-manifatturi li japplikaw għall-approvazzjoni jikkonformaw ma’ l-obbligi tagħhom skond din id-Direttiva.
2.      L-Istati Membri għandhom japprovaw biss dawk il-vetturi, sistemi, komponenti jew unitajiet tekniċi separati li jissodisfaw il-ħtiġijiet ta’ din id-Direttiva.
3.      L-Istati Membri għandhom jirreġistraw jew jippermettu biss il-bejgħ jew id-dħul fis-servizz ta’ dawk il-vetturi, komponenti u unitajiet tekniċi separati li jissodisfaw il-ħtiġijiet ta’ din id-Direttiva.
[…]”.

22      L-Artikolu 8(6) tal-imsemmija direttiva kien ifformulat kif ġej:
“L-awtorità ta’ l-approvazzjoni għandha tgħarraf mingħajr dewmien lill-awtoritajiet ta’ approvazzjoni ta’ l-Istati Membri l-oħra dwar iċ-ċaħda jew l-irtirar ta’ kwalunkwe approvazzjoni ta’ vettura, flimkien mar-raġunijiet għad-deċiżjoni tagħha”.

23      Skont l-Artikolu 13(1) tal-istess direttiva:
“Il-manifattur għandu jgħarraf mingħajr dewmien lill-Istat Membru li ħareġ l-approvazzjoni tat-tip tal-KE b’kull bidla fid-dettalji mniżżla fil-pakkett ta’ informazzjoni. Dak l-Istat Membru għandu jiddeċiedi, skond ir-regoli stabbiliti f’dan il-Kapitolu, liema proċedura trid tiġi segwita. Fejn ikun meħtieġ, l-Istat Membru jista’ jiddeċiedi, f’konsultazzjoni mal-manifattur, li għandha tinħareġ approvazzjoni tat-tip tal-KE ġdida”.

24      L-Artikolu 18 tad-Direttiva 2007/46, intitolat “Ċertifikat ta’ konformità”, kien jipprovdi, fil-paragrafu 1 tiegħu:
“Il-manifattur, fil-kapaċità tiegħu bħala d-detentur ta’ l-approvazzjoni tat-tip tal-KE ta’ vettura, għandu jipprovdi ċertifikat ta’ konformità flimkien ma’ kull vettura, kemm jekk kompluta, mhux kompluta jew ikkompletata, li tiġi manifatturata f’konformità mat-tip ta’ vettura approvat.
[…]”.

25      L-Artikolu 26 ta’ din id-direttiva, intitolat “Reġistrazzjoni, bejgħ u dħul fis-servizz ta’ vetturi”, kien jipprevedi, fil-paragrafu 1 tiegħu:
“Mingħajr preġudizzju għad-dispożizzjonijiet ta’ l-Artikoli 29 u 30, l-Istati Membri għandhom jirreġistraw u jippermettu l-bejgħ jew id-dħul fis-servizz ta’ vetturi fil-każ biss li jkollhom magħhom ċertifikat ta’ konformità validu maħruġ skond l-Artikolu 18.
[…]”.

26      L-Anness IV tal-imsemmija direttiva, intitolat “Rekwiżiti għall-approvazzjoni tat-tip tal-KE ta’ vetturi”, kien jipprevedi, fil-Parti I tiegħu, intitolata “Atti regolatorji għall-approvazzjoni tat-tip KE ta’ vetturi manifatturati f’serje mhux limitata”, ir-Regolament Nru 715/2007 f’dak li jikkonċerna l-“[e]missjonijiet (Euro 5 u 6) vetturi mhux ta’ strapazz/aċċess għal informazzjoni”.
 Id‑dritt Awstrijak

27      L-Artikolu 922(1) tal-Allgemeines bürgerliches Gesetzbuch (il-Kodiċi Ċivili Ġenerali), fil-verżjoni tiegħu applikabbli għat-tilwima fil-kawża prinċipali (iktar ’il quddiem l-“ABGB”) jipprovdi:
“Kull min jagħti oġġett bi ħlas lil ħaddieħor għandu jiggarantixxi li l-oġġett ikun konformi mal-kuntratt. Għaldaqstant, huwa jkun responsabbli għall-fatt li l-oġġett ikollu l-kwalitajiet stipulati jew normalment mistennija, li jikkorrispondi mad-deskrizzjoni tiegħu, mal-kampjun jew mal-mudell, u li jkun adattat għall-użu stipulat jew għall-użu li jikkorrispondi man-natura tal-att ġuridiku”.

28      L-Artikolu 932(1) u (4) tal-ABGB jistabbilixxi:
“(1)      F’każ ta’ difett, il-persuna li tirċievi l-oġġett tista’ teżiġi t-titjib (tiswija jew provvista ta’ dak li jkun nieqes), is-sostituzzjoni tal-oġġett, tnaqqis xieraq tal-korrispettiv (tnaqqis fil-prezz) jew it-tħassir tal-kuntratt (revoka).
[…]
(4)      Jekk kemm it-titjib kif ukoll is-sostituzzjoni tal-oġġett ikunu impossibbli jew jinvolvu spejjeż sproporzjonati għar-remittent, il-persuna li tirċievi l-oġġett għandha dritt għal tnaqqis fil-prezz jew, sakemm dan ma jkunx każ ta’ nuqqas minuri, għar-revoka. […]”.
 Id‑dritt Ġermaniż

29      L-Artikolu 25(2) tal-Verordnung über die EG-Genehmigung für Kraftfahrzeuge und ihre Anhänger sowie für Systeme, Bauteile und selbstständige technische Einheiten für diese Fahrzeuge (EG-Fahrzeuggenehmigungsverordnung) (ir-Regolament dwar l-approvazzjoni tat-tip KE ta’ vetturi bil-mutur, il-karrijiet u s-sistemi tagħhom, il-komponenti u l-unitajiet tekniċi maħsuba għal dawn il-vetturi (Regolament dwar l-approvazzjoni tat-tip KE ta’ vetturi bil-mutur), iktar ’il quddiem l-“EG‑FGV”) huwa fformulat kif ġej:
“Sabiex jirrimedja għal difetti li jkunu tfaċċaw u biex jiżgura l-konformità ta’ vetturi li diġà jkunu tqiegħdu fis-servizz, ta’ komponenti jew ta’ unitajiet tekniċi, l-Uffiċċju Federali tal-Vetturi bil-Mutur jista’ jadotta a posteriori dispożizzjonijiet addizzjonali”.
 Il‑kawża prinċipali u d‑domandi preliminari

30      Fil‑21 ta’ Diċembru 2013, DS, konsumatur, xtara vettura tat-trade mark Volkswagen, mgħammra b’magna diesel tat-tip EA 189 tal-ġenerazzjoni Euro 5, mingħand Porsche Inter Auto, konċessjonarju indipendenti tal-vetturi ta’ Volkswagen.

31      L-imsemmija vettura kien fiha software li kien iħaddem is-sistema ta’ riċirkolazzjoni tal-gass tal-egżost skont żewġ metodi (iktar ’il quddiem is-“sistema ta’ kommutazzjoni”). L-ewwel metodu kien attiv biss matul it-test ta’ approvazzjoni, imsejjaħ “New European Driving Cycle” (NEDC), imwettaq fil-laboratorju. B’dan il-metodu, ir-rata ta’ riċirkolazzjoni tal-gass tal-egżost kienet ogħla milli fit-tieni metodu, attivata f’kundizzjonijiet ta’ sewqan reali. It-tip ta’ vettura inkwistjoni ġiet approvata mill-Kraftfahrt-Bundesamt (l-Uffiċċju Federali għat-Traffiku tal-Vetturi bil-Mutur, il-Ġermanja, iktar ’il quddiem il-“KBA”), l-awtorità kompetenti fil-qasam ta’ approvazzjoni tat-tip fil-Ġermanja. Il-preżenza tas-sistema ta’ kommutazzjoni ma kinitx ġiet żvelata lil din l-awtorità.

32      Mid-deċiżjoni tar-rinviju jirriżulta li kieku l-KBA kien jaf b’din is-sistema, huwa ma kienx japprova din it-tip ta’ vettura. Minn dan jirriżulta wkoll li DS kien jixtri l-vettura inkwistjoni anki kieku kien jaf bl-imsemmija sistema.

33      Permezz ta’ deċiżjoni tal‑15 ta’ Ottubru 2015, adottata abbażi tal-Artikolu 25(2) tal-EG-FGV, il-KBA ordna lil Volkswagen tneħħi s-sistema ta’ kommutazzjoni sabiex tistabbilixxi mill-ġdid il-konformità tal-magni tat-tip EA 189 tal-ġenerazzjoni Euro 5 mar-Regolament Nru 715/2007. Permezz ta’ ittra tal‑20 ta’ Diċembru 2016, il-KBA informa lil Volkswagen li l-aġġornament propost tas-software imsemmi fil-punt 31 ta’ din is-sentenza (iktar ’il quddiem l-“aġġornament tas-software”) kien tali li jistabbilixxi mill-ġdid din il-konformità. Sussegwentement, l-approvazzjoni tat-tip KE tat-tip ta’ vettura inkwistjoni la ġiet irrevokata u lanqas irtirata mill-KBA.

34      Fil‑15 ta’ Frar 2017, DS ipproċeda sabiex jaġġorna s-software fuq il-vettura tiegħu. Dan l-aġġornament issostitwixxa s-sistema ta’ kommutazzjoni permezz ta’ programmazzjoni li permezz tagħha l-metodu li jnaqqas l-emissjonijiet kien jiġi attivat mhux biss matul it-test ta’ approvazzjoni msemmi fil-punt 31 ta’ din is-sentenza, iżda wkoll fil-każ ta’ użu tal-vettura fit-triq. Ir-riċirkolazzjoni tal-gass tal-egżost kienet madankollu kompletament effettiva biss meta t-temperatura esterna tkun bejn 15 u 33°grad Celsius (iktar ’il quddiem it-“tieqa ta’ temperaturi”).

35      DS ippreżenta rikors quddiem il-Landesgericht Linz (il-Qorti Reġjonali ta’ Linz, l-Awstrija) fejn prinċipalment talab ir-rimbors tal-prezz tax-xiri tal-vettura inkwistjoni bħala korrispettiv għar-restituzzjoni tagħha, sussidjarjament, tnaqqis tal-prezz ta’ din il-vettura u, iktar sussidjarjament, li tiġi kkonstatata r-responsabbiltà ta’ Porsche Inter Auto u ta’ Volkswagen għad-danni li jirriżultaw mill-preżenza ta’ apparat ta’ manipulazzjoni pprojbit, fis-sens tal-Artikolu 5(2) tar-Regolament Nru 715/2007.

36      Permezz ta’ sentenza tat‑12 ta’ Diċembru 2018, din il-qorti ċaħdet dan ir-rikors.

37      Permezz ta’ sentenza tal‑4 ta’ April 2019, l-Oberlandesgericht Linz (il-Qorti Reġjonali Superjuri ta’ Linz, l-Awstrija) ikkonfermat din is-sentenza.

38      DS ippreżenta, quddiem l-Oberster Gerichtshof (il-Qorti Suprema, l-Awstrija), li hija l-qorti tar-rinviju, appell għal Reviżjoni kontra din is-sentenza, minħabba li l-vettura inkwistjoni kellha difett, peress li s-sistema ta’ kommutazzjoni kienet tikkostitwixxi apparat ta’ manipulazzjoni pprojbit, fis-sens tal-Artikolu 5(2) tar-Regolament Nru 715/2007. Skont DS, peress li l-aġġornament tas-software ma rrimedjax għal dan id-difett, il-vettura tgħaddi mir-riskju li titlef il-valur tagħha u li ġġarrab danni li jirriżultaw minn dan l-aġġornament.

39      Porsche Inter Auto u Volkswagen isostnu li t-tieqa ta’ temperaturi tikkostitwixxi apparat ta’ manipulazzjoni legali skont l-Artikolu 5(2) tar-Regolament Nru 715/2007. Tali evalwazzjoni hija kondiviża mill-KBA.

40      Il-qorti tar-rinviju tqis li s-sistema ta’ kommutazzjoni hija apparat ta’ manipulazzjoni pprojbit fis-sens tal-punt 10 tal-Artikolu 3 u tal-Artikolu 5(2) tar-Regolament Nru 715/2007. Fi kwalunkwe każ, il-vettura inkwistjoni fiha difett, fis-sens tal-Artikolu 922 tal-ABGB, minħabba l-fatt li l-preżenza ta’ dan l-apparat ta’ manipulazzjoni ma ġietx żvelata lill-KBA.

41      F’dan il-kuntest, din il-qorti tistaqsi dwar il-kwistjoni jekk, b’teħid inkunsiderazzjoni tal-obbligu li tiġi kkunsinnata vettura mhux mgħammra b’tali apparat ta’ manipulazzjoni, il-vettura inkwistjoni kellha nuqqas ta’ konformità, fis-sens tad-Direttiva 1999/44. Jekk dan kien il-każ, għandu, skont il-qorti, jiġi eżaminat jekk il-vettura kinitx dejjem mgħammra b’apparat ta’ manipulazzjoni pprojbit wara l-aġġornament tas-software li jħaddem is-sistema ta’ riċirkolazzjoni tal-gass tal-egżost u li jiġu ppreċiżati l-effetti ġuridiċi tal-eventwali persistenza ta’ tali difett wara l-aġġornament tas-software.

42      B’mod iktar preċiż, il-qorti tar-rinviju tistaqsi, fl-ewwel lok, jekk, fl-ipoteżi fejn, minkejja li l-vettura inkwistjoni kienet koperta minn approvazzjoni tat-tip tal-KE, din il-vettura tkun mgħammra b’apparat ta’ manipulazzjoni li l-użu tiegħu huwa pprojbit skont il-punt 10 tal-Artikolu 3 u tal-Artikolu 5(2) tar-Regolament Nru 715/2007, l-imsemmija vettura għandhiex il-kwalità li hija normali ta’ oġġett tal-istess tip li l-konsumatur jista’ raġonevolment jistenna, fis-sens tal-Artikolu 2(2)(d) tad-Direttiva 1999/44, u jekk għandhiex tiġi preżunta konformi mal-kuntratt. F’dan ir-rigward, din il-qorti tqis li, fil-każ ta’ prodott, bħal vettura, li huwa magħruf li jrid jissodisfa rekwiżiti regolatorji, il-konsumatur medju, normalment informat u raġonevolment attent u avżat, effettivament jistenna li dawn ir-rekwiżiti jiġu osservati. Il-fatt li l-vetturi għandhom jgħaddu minn proċedura ta’ approvazzjoni tat-tip KE mhux neċessarjament jostakola dan il-qari tal-imsemmi Artikolu 2(2)(d).

43      Fit-tieni lok, il-qorti tar-rinviju tistaqsi dwar jekk it-tieqa ta’ temperaturi tistax taqa’ taħt l-eċċezzjoni prevista fl-Artikolu 5(2)(a) tar-Regolament Nru 715/2007, li jsostnu Porsche Inter Auto u Volkswagen, jew jekk din hijiex, fi kwalunkwe każ, eskluża, kif isostni DS. F’dan ir-rigward, din il-qorti ssostni li, b’teħid inkunsiderazzjoni tal-għan tal-protezzjoni tal-ambjent li jirriżulta mill-premessi 1 u 6 tar-Regolament Nru 715/2007, l-eċċezzjonijiet previsti f’dan l-Artikolu 5(2) għandhom ikunu suġġetti għal interpretazzjoni stretta. Issa, skont l-imsemmija qorti, sa fejn huwa magħruf li, f’parti mit-territorju tal-Unjoni, li tinkludi l-Awstrija, it-temperatura medja hija inqas minn 15-il grad Celsius diversi xhur fis-sena, it-temperatura esterna li għaliha r-riċirkolazzjoni tal-gassijiet tal-egżost ta’ vettura bħal dik inkwistjoni fil-kawża prinċipali hija effikaċi b’mod sħiħ ma hijiex għalhekk milħuqa, bħala medja, matul parti kbira tas-sena. F’dawn iċ-ċirkustanzi, jidher impossibbli li jiġi ġġustifikat apparat ta’ manipulazzjoni li jiffunzjona b’mod daqshekk frekwenti b’waħda minn dawn l-eċċezzjonijiet.

44      Fit-tielet lok, il-qorti tar-rinviju tistaqsi jekk il-preżenza, f’vettura, ta’ apparat ta’ manipulazzjoni, fis-sens tal-punt 10 tal-Artikolu 3 tar-Regolament Nru 715/2007, li l-użu tiegħu huwa pprojbit skont l-Artikolu 5(2) ta’ dan ir-regolament, tistax tiġi kklassifikata bħala difett ta’ konformità minuri, fis-sens tal-Artikolu 3(6) tad-Direttiva 1999/44, peress li, anki kieku kien jaf bl-eżistenza u bil-funzjonament ta’ dan l-apparat, il-konsumatur ikkonċernat xorta kien jixtri din il-vettura.

45      Huwa f’dawn iċ-ċirkustanzi li l-Oberster Gerichtshof (il-Qorti Suprema) iddeċidiet li tissospendi l-proċeduri quddiemha u li tagħmel lill-Qorti tal-Ġustizzja d-domandi preliminari li ġejjin:
“1)      L-Artikolu 2(2)(d) tad-Direttiva [1999/44] fis-sens li vettura bil-mutur li[,] taqa’ fil-kamp ta’ applikazzjoni tar-[Regolament Nru 715/2007,] jkollha l-kwalità li hija normali għal prodotti tal-istess tip u li tista’ tkun raġonevolment mistennija mill-konsumatur [,] meta l-vettura tkun mgħammra b’apparat ta’ manipulazzjoni pprojbit fis-sens tal-punt 10 tal-Artikolu 3 u tal-Artikolu 5(2) tar-Regolament Nru 715/2007 u li, minkejja dan, ikollha approvazzjoni tat-tip KE valida b’tali mod li tkun tista’ tintuża fit-triq?
2)      L-Artikolu 5(2)(a) tar-Regolament Nru 715/2007 għandu jiġi interpretat fis-sens li apparat ta’ manipulazzjoni fis-sens tal-punt 10 tal-Artikolu 3 ta’ dan ir-regolament, li jkun iddiżinjat b’mod li, f’kuntest li ma jkunx dak ta’ test f’kundizzjonijiet ta’ laboratorju, u għalhekk f’kundizzjonijiet ta’ sewqan reali, ir-riċiklaġġ tal-gassijiet tal-egżost jiffunzjona b’mod sħiħ biss jekk it-temperatura esterna tkun [fit-tieqa ta’ temperaturi], jista’ jkun aċċettabbli taħt l-Artikolu 5(2)(a) ta’ dan ir-regolament, jew l-applikazzjoni tal-imsemmija dispożizzjoni ta’ deroga hija eskluża minħabba li l-effettività sħiħa tar-riċiklaġġ tal-gassijiet tal-egżost hija limitata għal kundizzjonijiet li, f’parti mill-Unjoni Ewropea, jeżistu biss f’madwar sitt xhur fis-sena?
3)      L-Artikolu 3(6) tad-Direttiva 1999/44 għandu jiġi interpretat fis-sens li nuqqas ta’ konformità li jirriżulta mill-fatt li vettura tkun mgħammra b’apparat ta’ manipulazzjoni pprojbit fis-sens tal-punt 10 tal-Artikolu 3[,] flimkien mal-Artikolu 5(2) tar-Regolament Nru 715/2007 għandu jiġi kklassifikat bħala wieħed minuri[,] fis-sens tal-imsemmija dispożizzjoni[,] meta x-xerrej tal-vettura kien xorta waħda jixtriha li kieku kien jaf bl-eżistenza u bil-funzjonament ta’ dan l-apparat?”
 Fuq id‑domandi preliminari

 Fuq l‑ewwel domanda

46      Permezz tal-ewwel domanda tagħha, il-qorti tar-rinviju tistaqsi, essenzjalment, jekk l-Artikolu 2(2)(d) tad-Direttiva 1999/44 għandux jiġi interpretat fis-sens li vettura bil-mutur, li taqa’ taħt il-kamp ta’ applikazzjoni tar-Regolament Nru 715/2007, għandha l-kwalità li hija normali ta’ oġġetti tal-istess tip li l-konsumatur jista’ raġonevolment jistenna, u għalhekk għandha tiġi preżunta konformi mal-kuntratt ta’ bejgħ li hija kien is-suġġett, tiegħu jekk, minkejja li hija koperta minn approvazzjoni tat-tip KE fis-seħħ u li tista’, konsegwentement, tintuża fit-triq, din il-vettura hija mgħammra minn apparat ta’ manipulazzjoni li l-użu tiegħu huwa pprojbit skont l-Artikolu 5(2) ta’ dan ir-regolament.

47      L-Artikolu 2(1) tad-Direttiva 1999/44 jobbliga lill-bejjiegħ li jikkunsinna  lill-konsumatur oġġett li huwa konformi mal-kuntratt ta’ bejgħ.

48      Skont l-Artikolu 2(2)(d) ta’ din id-direttiva, l-oġġett ta’ konsum huwa preżunt konformi mal-kuntratt jekk ikollu l-kwalità u s-servizzi abitwali ta’ oġġett tal-istess tip li l-konsumatur jista’ raġonevolment jistenna, b’mod partikolari, fid-dawl tan-natura tal-oġġett.

49      F’dak li jikkonċerna oġġett bħal dak fil-kawża prinċipali, jiġifieri vettura bil-mutur, għandu jitfakkar li l-punt 5 tal-Artikolu 3 tad-Direttiva 2007/64 jiddefinixxi l-“approvazzjoni tat-tip tal-KE” bħala l-“proċedura li biha Stat Membru jiċċertifika li tip ta’ vettura, sistema, komponent jew unità teknika separata tissodisfa d-dispożizzjonijiet amministrattivi u l-ħtiġijiet tekniċi rilevanti ta’ din id-Direttiva u ta’ l-atti regolatorji elenkati fl-Anness IV jew X”. Dan l-Anness IV, intitolat “Rekwiżiti għall-approvazzjoni tat-tip tal-KE ta’ vetturi”, isemmi, fil-Parti I tiegħu, intitolata “Atti regolatorji għall-approvazzjoni tat-tip KE ta’ vetturi manifatturati f’serje mhux limitata”, ir-Regolament Nru 715/2007 f’dak li jikkonċerna l-“[e]missjonijiet (Euro 5 u 6) vetturi mhux ta’ strapazz/aċċess għal informazzjoni”.

50      Għandu jitfakkar ukoll li l-ewwel subparagrafu tal-Artikolu 4(3) tal-imsemmija direttiva jipprovdi li l-Istati Membri għandhom jirreġistraw jew jawtorizzaw il-bejgħ jew id-dħul fis-servizz biss ta’ dawk il-vetturi li jissodisfaw ir-rekwiżiti tal-istess direttiva.

51      Fl-aħħar lok, l-Artikolu 4(1) tar-Regolament Nru 715/2007 jipprevedi li l-manifatturi għandhom juru li l-vetturi ġodda kollha mibjugħa, irreġistrati jew imqiegħda fis-servizz fl-Unjoni ġew approvati skont dan ir-regolament u l-miżuri ta’ implimentazzjoni tiegħu.

52      Mid-dispożizzjonijiet imsemmija fil-punti 49 sa 51 ta’ din is-sentenza jirriżulta, minn naħa, li l-vetturi li jaqgħu fil-kamp ta’ applikazzjoni tad-Direttiva 2007/46 għandhom ikunu suġġetti għal approvazzjoni tat-tip u, min-naħa l-oħra, li din l-approvazzjoni tista’ tingħata biss jekk it-tip ta’ vettura inkwistjoni tissodisfa d-dispożizzjonijiet tar-Regolament Nru 715/2007, b’mod partikolari, dawk dwar l-emissjonijiet, li minnhom jagħmel parti l-Artikolu 5 ta’ dan ir-regolament.

53      Barra minn hekk, skont l-Artikolu 18(1) tad-Direttiva 2007/46, il-manifattur jagħti, fil-kapaċità tiegħu ta’ detentur ta’ approvazzjoni tat-tip KE, ċertifikat ta’ konformità biex jakkumpanja kull vettura kompleta, mhux kompleta jew kompleta li hija manifatturata skont it-tip ta’ vettura approvata. Skont l-Artikolu 26(1) ta’ din id-direttiva, dan iċ-ċertifikat huwa obbligatorju għall-finijiet tar-reġistrazzjoni u tal-bejgħ jew tad-dħul fis-servizz ta’ vettura.

54      Meta jixtri vettura li tappartjeni għas-serje ta’ tip ta’ vettura approvat, u, għaldaqstant, flimkien ma’ ċertifikat ta’ konformità, konsumatur jista’ raġonevolment jistenna li r-Regolament Nru 715/2007 u, b’mod partikolari, l-Artikolu 5 tiegħu, jiġi osservat fir-rigward ta’ din il-vettura, u dan anki fl-assenza ta’ klawżoli kuntrattwali speċifiċi.

55      Għaldaqstant, l-Artikolu 2(2)(d) tad-Direttiva 1999/44 għandu jiġi interpretat fis-sens li vettura li ma tkunx konformi mar-rekwiżiti ta’ dan l-Artikolu 5 ma għandhiex il-kwalità u l-prestazzjonijiet abitwali ta’ oġġett tal-istess tip li l-konsumatur jista’ raġonevolment jistenna fid-dawl tan-natura ta’ dan l-oġġett, fis-sens tal-imsemmi Artikolu 2(2)(d).

56      Kif irrileva l-Avukat Ġenerali fil-punt 149 tal-konklużjonijiet tiegħu, din l-interpretazzjoni ma hijiex ikkontestata mill-fatt li t-tip ta’ vettura kkonċernata huwa kopert minn approvazzjoni tat-tip KE, li tippermetti lil din il-vettura tintuża fit-triq. Fil-fatt, id-Direttiva 2007/46 tipprevedi s-sitwazzjoni fejn il-projbizzjoni ta’ element ta’ disinn ta’ vettura, fid-dawl, pereżempju, tar-rekwiżiti tal-Artikolu 5 tar-Regolament Nru 715/2007, tiġi skoperta biss wara din l-approvazzjoni. Għalhekk, l-Artikolu 8(6) ta’ din id-direttiva jipprevedi li l-awtorità kompetenti fil-qasam tal-approvazzjoni tista’ tħassar l-approvazzjoni ta’ vettura. Barra minn hekk, mill-ewwel u mit-tielet sentenza tal-Artikolu 13(1) tal-imsemmija direttiva jirriżulta li, meta manifattur jinforma lil Stat Membru li jkun ta l-approvazzjoni tat-tip KE b’emenda tal-informazzjoni rreġistrata fil-fajl ta’ approvazzjoni, dan l-Istat Membru jista’, jekk dan ikun neċessarju, jiddeċiedi, billi jikkonsulta lill-manifattur, li għandha tingħata approvazzjoni tat-tip KE ġdida.

57      Dan jidher li huwa l-każ f’din il-kawża, peress li mid-deċiżjoni tar-rinviju jirriżulta li t-tip ta’ vettura inkwistjoni fil-kawża prinċipali kienet, oriġinarjament, approvata mill-KBA mingħajr ma ġiet żvelata lilu l-preżenza tas-sistema ta’ kommutazzjoni. Barra minn hekk, minn din id-deċiżjoni jirriżulta li kieku l-KBA kien jaf b’din is-sistema, huwa ma kienx jipproċedi għall-approvazzjoni tat-tip KE ta’ din it-tip ta’ vettura.

58      Konsegwentement, ir-risposta għall-ewwel domanda għandha tkun li l-Artikolu 2(2)(d) tad-Direttiva 1999/44 għandu jiġi interpretat fis-sens li vettura bil-mutur, li taqa’ taħt il-kamp ta’ applikazzjoni tar-Regolament Nru 715/2007, ma għandhiex il-kwalità li hija normali ta’ oġġetti tal-istess tip li l-konsumatur jista’ raġonevolment jistenna, jekk, għalkemm tkun koperta minn approvazzjoni tat-tip KE fis-seħħ u li tista’, konsegwentement, tintuża fit-triq, din il-vettura tkun mgħammra b’apparat ta’ manipulazzjoni li l-użu tiegħu huwa pprojbit skont l-Artikolu 5(2) ta’ dan ir-regolament.
 Fuq it‑tieni domanda

59      Permezz tat-tieni domanda tagħha, il-qorti tar-rinviju tistaqsi, essenzjalment, jekk l-Artikolu 5(2)(a) tar-Regolament Nru 715/2007 għandux jiġi interpretat fis-sens li apparat ta’ manipulazzjoni, li b’mod partikolari jiggarantixxi l-osservanza tal-valuri limiti ta’ emissjoni previsti minn dan ir-regolament biss fit-tieqa ta’ temperaturi, b’tali mod li, f’parti mit-territorju tal-Unjoni, din ir-riċirkolazzjoni tkun operattiva b’mod sħiħ biss għal madwar sitt xhur fis-sena, jista’ jiġi ġġustifikat skont din id-dispożizzjoni.

60      Skont l-Artikolu 5(2) tar-Regolament Nru 715/2007, l-użu ta’ apparat ta’ manipulazzjoni li jnaqqas l-effettività tas-sistemi ta’ kontroll tal-emissjonijiet huwa pprojbit. Madankollu, din il-projbizzjoni għandha tliet eċċezzjonijiet, fosthom dik li tinsab fl-Artikolu 5(2)(a), jiġifieri meta l-“bżonn tat-tagħmir huwa ġustifikat għal raġunijiet ta’ protezzjoni tal-magna mill-ħsara jew inċidenti u għat-tħaddim fis-sigurtà tal-vettura”.

61      Peress li tistabbilixxi eċċezzjoni għall-projbizzjoni fuq l-użu ta’ apparati ta’ manipulazzjoni li jnaqqsu l-effettività tas-sistemi ta’ kontroll tal-emissjonijiet, din id-dispożizzjoni għandha tiġi interpretata b’ mod strett (ara, f’dan is-sens, sentenza tas‑17 ta’ Diċembru 2020, CLCV et (Apparat ta’ manipulazzjoni fuq magna diesel), C‑693/18, EU:C:2020:1040, punti 111 u 112).

62      Fir-rigward, qabelxejn, tal-kunċett ta’ “magna”, kif irrileva l-Avukat Ġenerali fil-punti 118 u 119 tal-konklużjonijiet tiegħu, l-Anness I tar-Regolament Nru 692/2008 jagħmel distinzjoni espliċita bejn il-magna u s-sistema ta’ kontroll tat-tniġġis. Fil-fatt, ir-rekwiżiti dwar il-“magna” huma stabbiliti fil-punt 3.3.1.2 ta’ dan l-anness filwaqt li dawk dwar “[i]l-parametri tas-sistema għall-kontroll tat-tniġġis” huma stabbiliti fil-punt 3.3.1.3 tal-imsemmi anness. Dan l-aħħar punt, taħt (a) u (ċ), jinkludi espressament il-filtri għall-parikulati u r-riċirkolazzjoni tal-gass tal-egżost. Barra minn hekk, skont it-tieni subparagrafu tal-Artikolu 10(1) ta’ dan ir-regolament, għall-ħtiġijiet ta’ dan ir-regolament, il-filtri tal-partikulati għandhom jitqiesu bħala apparati għall-kontroll tat-tniġġis.

63      Konsegwentement, il-valv EGR, l-iskambjatur tal-EGR u l-filtru tal-partikulati tad-diesel, li t-tieqa ta’ temperaturi hija intiża li tipprovdi skont Porsche Inter Auto, jikkostitwixxu komponenti distinti tal-magna. Fil-fatt, il-valv EGR jinsab fil-ħruġ tal-magna, wara l-manifold tal-egżost. Dan il-valv jippermetti, mal-ftuħ tiegħu, li l-gassijiet tal-egżost jgħaddu lejn il-manifold tad-dħul sabiex dawn jinħarqu għat-tieni darba u sabiex dawn jiġu mkessħa permezz ta’ skambjatur tas-sħana, l-iskambjatur tal-EGR. Il-filtru tal-partikulati, li jinsab qabel it-tailpipe, jippermetti, min-naħa tiegħu, li tiġi ffiltrata l-arja sabiex jinżammu l-partikulati fini li jniġġsu.

64      Fir-rigward, sussegwentement, tal-kunċetti ta’ “inċident” u ta’ “ħsara”, li jinsabu fl-Artikolu 5(2)(a) tar-Regolament Nru 715/2007, il-Qorti tal-Ġustizzja ddeċidiet li, sabiex ikun jista’ jiġi ġġustifikat konformement ma’ din id-dispożizzjoni, apparat ta’ manipulazzjoni li jnaqqas l-effettività tas-sistema ta’ kontroll tal-emissjonijiet għandu jippermetti l-protezzjoni tal-magna kontra danni f’daqqa u eċċezzjonali (sentenza tas‑17 ta’ Diċembru 2020, CLCV et (Apparat ta’ manipulazzjoni fuq magna diesel), C‑693/18, EU:C:2020:1040, punt 109).

65      Għalhekk, il-fatt li magna tinstadd u tiqdiem ma jistax jitqies, fi kwalunkwe każ, bħala “inċident” jew “ħsara”, fis-sens tal-imsemmija dispożizzjoni, meta dawn l-avvenimenti huma, bħala prinċipju, prevedibbli u inerenti fil-funzjonament normali ta’ vettura (sentenza tas‑17 ta’ Diċembru 2020, CLCV et (Apparat ta’ manipulazzjoni fuq magna diesel), C‑693/18, EU:C:2020:1040, punt 110).

66      Din l-interpretazzjoni hija kkorroborata mill-għan imfittex mir-Regolament Nru 715/2007, li jikkonsisti f’li jiġi ggarantit livell għoli ta’ protezzjoni tal-ambjent u f’li tiġi mtejba l-kwalità tal-arja fi ħdan l-Unjoni, li jimplika t-tnaqqis effettiv tal-emissjonijiet ta’ ossidu tan-nitroġenu (NOx) matul il-ħajja normali kollha tal-vetturi. Fil-fatt, il-projbizzjoni msemmija fl-Artikolu 5(2) ta’ dan ir-regolament titneħħielha s-sustanza tagħha u tiġi mċaħħda minn kull effett utli jekk il-manifatturi jkunu awtorizzati jgħammru l-vetturi bil-mutur b’tali apparat ta’ manipulazzjoni bl-għan uniku li jipproteġu l-magna milli tinstadd jew tiqdiem (sentenza tas‑17 ta’ Diċembru 2020, CLCV et (Apparat ta’ manipulazzjoni fuq magna diesel), C‑693/18, EU:C:2020:1040, punt 113).

67      Huma biss ir-riskji immedjati ta’ ħsara jew ta’ inċident fuq il-magna li joħolqu periklu konkret waqt is-sewqan ta’ vettura li għalhekk huma ta’ natura li jiġġustifikaw l-użu ta’ apparat ta’ manipulazzjoni, skont l-Artikolu 5(2)(a) tar-Regolament Nru 715/2007.

68      L-interpretazzjoni tal-kelma “ħsara”, mogħtija mill-Qorti tal-Ġustizzja fis-sentenza tas‑17 ta’ Diċembru 2020, CLCV et (Apparat ta’ manipulazzjoni fuq magna diesel) (C‑693/18, EU:C:2020:1040), ma hijiex ikkontestata mill-argument tal-Gvern Ġermaniż u ta’ Porsche Inter Auto li, mill-verżjonijiet ta’ din il-kelma fil-lingwa Ingliża (“damage”) u Ġermaniża (“Beschädigung”), jirriżulta li l-imsemmija kelma ma tkoprix biss avvenimenti li jseħħu f’daqqa waħda u li huma imprevedibbli.

69      Fil-fatt, minn naħa, kif irrileva, essenzjalment, l-Avukat Ġenerali fil-punt 115 tal-konklużjonijiet tiegħu, minkejja li, b’differenza mid-definizzjoni tal-istess kelma fil-lingwa Franċiża, id-definizzjonijiet tagħha fl-Ingliż u fil-Ġermaniż ma jimplikawx neċessarjament li ħsara hija dovuta għal avveniment “f’daqqa”, huma ma jinvalidawx l-interpretazzjoni tal-kelma “ħsara” adottata mill-Qorti tal-Ġustizzja. Min-naħa l-oħra, għandu jitfakkar li l-interpretazzjoni stretta adottata mill-Qorti tal-Ġustizzja hija bbażata fuq il-motivi mfakkra fil-punti 61 u 66 ta’ din is-sentenza.

70      Madankollu, il-Gvern Ġermaniż, Porsche Inter Auto u Volkswagen isostnu li l-apparat ta’ manipulazzjoni inkwistjoni huwa ġġustifikat peress li, fil-każ ta’ temperaturi baxxi wisq jew għolja wisq, jistgħu jinħolqu depożiti, waqt ir-riċirkolazzjoni tal-gassijiet tal-egżost, u b’hekk iwasslu għal pożizzjoni ħażina tal-valv EGR, jiġifieri, pereżempju, valv li ma jibqax jinfetaħ jew li ma jibqax jingħalaq b’mod korrett, jew saħansitra waqfien komplet ta’ din il-valv. Issa, valv tal-EGR bil-ħsara jew ippożizzjonat ħażin jista’ jikkawża ħsara lill-magna stess u jwassal, b’mod partikolari, għal telf ta’ saħħa tal-vettura. Barra minn hekk, ikun impossibbli li jiġi previst u kkalkolat f’liema mument jintlaħaq il-limitu ta’ falliment tal-valv tal-EGR, peress li dan il-limitu jista’ jinqabeż f’daqqa waħda u b’mod imprevedibbli, anki jekk ikun twettaq xogħol regolari ta’ manutenzjoni ta’ dan il-valv. Telf ta’ saħħa tal-vettura, li jseħħ f’daqqa waħda u b’mod imprevedibbli, jaffettwa l-funzjonament f’sigurtà sħiħa tal-vettura, billi jżid, pereżempju, kunsiderevolment ir-riskju ta’ inċident gravi tat-traffiku waqt manuvra sabiex tinqabeż vettura oħra.

71      Barra minn hekk, Porsche Inter Auto u Volkswagen isostnu li l-fatt li komponenti tas-sistema ta’ riċirkolazzjoni tal-gassijiet tal-egżost jinstaddu, billi jikkawżaw nuqqas ta’ funzjonament tal-valv tal-EGR li jista’ jasal sal-ibblokkar tiegħu, jista’ jwassal għall-kombustjoni tal-filtru tal-partikulati u għall-ħruq tal-magna jew saħansitra, sussegwentement għal dan, għall-ħruq tal-vettura kollha kemm hi, li jkun jikkomprometti l-funzjonament f’sigurtà sħiħa tal-vettura.

72      F’dan ir-rigward, għandu jiġi rrilevat li mill-formulazzjoni stess tal-Artikolu 5(2)(a) tar-Regolament Nru 715/2007 jsegwi li, sabiex jaqa’ taħt l-eċċezzjoni prevista f’din id-dispożizzjoni, il-ħtieġa ta’ apparat ta’ manipulazzjoni għandu jkun iġġustifikat mhux biss f’termini ta’ protezzjoni tal-magna minn ħsara jew inċident, iżda wkoll għall-funzjonament f’sigurtà sħiħa tal-vettura. Fil-fatt, bħalma rrileva l-Avukat Ġenerali fil-punt 106 tal-konklużjonijiet tiegħu, fid-dawl tal-użu, fl-imsemmija dispożizzjoni, tal-konġunzjoni “u”, din għandha tiġi interpretata fis-sens li l-kundizzjonijiet li hija tipprevedi huma kumulattivi.

73      Għaldaqstant, u fid-dawl, kif ġie enfasizzat fil-punt 61 ta’ din is-sentenza, tal-interpretazzjoni stretta li għandha tirċievi din l-eċċezzjoni,  apparat ta’ manipulazzjoni bħal dak inkwistjoni fil-kawża prinċipali jista’ jiġi ġġustifikat taħt l-imsemmija eċċezzjoni biss jekk jiġi stabbilit li dan l-apparat jissodisfa strettament il-ħtieġa li jiġu evitati r-riskji immedjati ta’ ħsarat jew ta’ inċident tal-magna, ikkawżati minn nuqqas ta’ funzjonament ta’ komponent tas-sistema ta’ riċirkolazzjoni tal-gassijiet tal-egżost, ta’ gravità tali li joħolqu perikolu konkret matul is-sewqan tal-vettura mgħammra bl-imsemmi apparat. Bħalma enfasizza l-Avukat Ġenerali fil-punt 126 tal-konklużjonijiet tiegħu, tali verifika taqa’, fit-tilwima fil-kawża prinċipali, taħt l-evalwazzjoni tal-fatti li huwa l-kompitu tal-qorti tar-rinviju biss.

74      Barra minn hekk, filwaqt li huwa minnu li l-Artikolu 5(2)(a) tar-Regolament Nru 715/2007 ma jimponix formalment kundizzjonijiet oħra għall-finijiet tal-applikazzjoni tal-eċċezzjoni prevista f’din id-dispożizzjoni, xorta jibqa’ l-fatt li apparat ta’ manipulazzjoni li għandu, f’kundizzjonijiet normali ta’ sewqan, jiffunzjona fil-parti l-kbira tas-sena sabiex il-magna tkun protetta minn ħsarat jew inċident u li l-funzjonament f’sigurtà sħiħa tal-vettura jkun żgurat, ikun manifestament kuntrarju għall-għan imfittex minn dan ir-regolament, li l-imsemmija dispożizzjoni tippermetti li ssir deroga minnha f’ċirkustanzi speċifiċi ħafna biss, u jkun iwassal sabiex jiġi ppreġudikat b’mod sproporzjonat il-prinċipju nnifsu tal-limitazzjoni tal-emissjonijiet ta’ ossidu tan-nitroġenu (NOx) mill-vetturi.

75      Fid-dawl tal-interpretazzjoni stretta li għandha tingħata lil dan l-Artikolu 5(2)(a), tali apparat ta’ manipulazzjoni ma jistax, għaldaqstant, jiġi ġġustifikat skont din id-dispożizzjoni.

76      Li jiġi aċċettat li apparat ta’ manipulazzjoni bħal dak deskritt fil-punt 74 ta’ din is-sentenza jista’ jaqa’ taħt l-eċċezzjoni prevista fl-Artikolu 5(2)(a) tar-Regolament Nru 715/2007 ikun iwassal sabiex jirrendi din l-eċċezzjoni applikabbli matul il-parti l-kbira tas-sena fil-kundizzjonijiet reali ta’ sewqan li jipprevalu fit-territorju tal-Unjoni, b’tali mod li l-prinċipju tal-projbizzjoni ta’ tali apparat ta’ manipulazzjoni, stabbilit f’dan l-Artikolu 5(2) tal-imsemmi regolament, ikun jista’, fil-prattika, ikun applikat inqas ta’ spiss mill-imsemmija eċċezzjoni.

77      Barra minn hekk, Porsche Inter Auto u Volkswagen kif ukoll il-Gvern Ġermaniż isostnu li l-kunċett ta’ “bżonn” ta’ apparat ta’ manipulazzjoni ma jeżiġix l-aħjar teknika disponibbli u li għandu jittieħed inkunsiderazzjoni l-istat tat-teknika fid-data tal-approvazzjoni KE sabiex jiġi evalwat jekk din il-ħtieġa hijiex iġġustifikata f’termini ta’ protezzjoni tal-magna u ta’ funzjonament f’sigurtà sħiħa tal-vettura, fis-sens tal-Artikolu 5(2)(a) tar-Regolament Nru 715/2007. F’dan ir-rigward, ma huwiex ikkontestat li l-użu ta’ sistema tal-EGR li tiffunzjona skont tieqa ta’ temperaturi, b’mod differenti skont id-data ta’ approvazzjoni, jikkorrispondi għall-istat tat-teknika. Barra minn hekk, l-interpretazzjoni tat-terminu “bżonn”, li jinsab f’din id-dispożizzjoni, għandha tieħu inkunsiderazzjoni n-neċessità li jiġu bbilanċjati l-interessi fil-qasam tal-ambjent mal-interessi ekonomiċi tal-manifatturi.

78      F’dan ir-rigward, għandu jiġi enfasizzat, bħalma rrileva l-Avukat Ġenerali fil-punt 129 tal-konklużjonijiet tiegħu, minn naħa, li mill-premessa 7 tar-Regolament Nru 715/2007 isegwi li meta l-leġiżlatur tal-Unjoni ddetermina l-valuri limitu ta’ emissjoni ta’ inkwinanti, huwa ħa inkunsiderazzjoni l-interessi ekonomiċi tal-manifatturi u, b’mod partikolari, l-ispejjeż imposti fuq l-impriżi bin-neċessità li jiġu osservati dawn il-valuri. Huwa għalhekk l-obbligu tal-manifatturi li jadattaw ruħhom u li japplikaw apparat tekniku xieraq sabiex josserva l-imsemmija valuri, peress li dan ir-regolament bl-ebda mod ma jimponi l-użu ta’ teknoloġija partikolari.

79      Min-naħa l-oħra, bħalma ġie indikat fil-punt 66 ta’ din is-sentenza, l-għan imfittex mir-Regolament Nru 715/2007, li jikkonsisti f’li jiġi ggarantit livell għoli ta’ protezzjoni tal-ambjent u f’li tiġi mtejba l-kwalità tal-arja fi ħdan l-Unjoni, jimplika t-tnaqqis effettiv tal-emissjonijiet ta’ ossidu tan-nitroġenu (NOx) matul il-ħajja normali kollha tal-vetturi (sentenza tas‑17 ta’ Diċembru 2020, CLCV et (Apparat ta’ manipulazzjoni fuq magna diesel), C‑693/18, EU:C:2020:1040, punt 113). Madankollu, awtorizzazzjoni ta’ apparat ta’ manipulazzjoni skont l-Artikolu 5(2)(a) ta’ dan ir-regolament għas-sempliċi raġuni li, pereżempju, l-ispejjeż tar-riċerka huma kbar, li l-apparat tekniku jiswa ħafna flus jew li l-manutenzjoni tal-vettura hija iktar frekwenti u iktar għalja għall-utent, tikkontesta dan l-għan.

80      F’dawn iċ-ċirkustanzi, u fid-dawl tal-fatt li din id-dispożizzjoni għandha, kif tfakkar fil-punti 61 u 73 ta’ din is-sentenza, tkun is-suġġett ta’ interpretazzjoni stretta, għandu jitqies li l-“bżonn” ta’ apparat ta’ manipulazzjoni, fis-sens tal-imsemmija dispożizzjoni, jeżisti biss meta, fil-mument tal-approvazzjoni tat-tip KE ta’ dan l-apparat jew tal-vettura li huwa mgħammar fuqha, ebda soluzzjoni teknika oħra ma tippermetti li jiġu evitati riskji immedjati ta’ ħsarat jew ta’ inċident tal-magna li jiġġeneraw periklu konkret matul is-sewqan tal-vettura.

81      Konsegwentement, ir-risposta għat-tieni domanda għandha tkun li l-Artikolu 5(2)(a) tar-Regolament Nru 715/2007 għandu jiġi interpretat fis-sens li apparat ta’ manipulazzjoni, li jiggarantixxi, b’mod partikolari, l-osservanza tal-valuri limitu ta’ emissjoni previsti minn dan ir-regolament biss fit-tieqa ta’ temperaturi, jista’ jiġi ġġustifikat biss, bis-saħħa ta’ din id-dispożizzjoni, bil-kundizzjoni li jiġi stabbilit li dan l-apparat jissodisfa strettament il-ħtieġa li jiġu evitati r-riskji immedjati ta’ ħsarat jew ta’ inċident tal-magna, ikkawżati minn nuqqas ta’ funzjonament ta’ komponent tas-sistema ta’ riċirkolazzjoni tal-gassijiet tal-egżost, ta’ gravità tali li joħolqu periklu konkret matul is-sewqan tal-vettura mgħammra bl-imsemmi apparat. Fi kwalunkwe każ, ma jistax jaqa’ taħt l-eċċezzjoni prevista fl-Artikolu 5(2)(a) tar-Regolament Nru 715/2007, apparat ta’ manipulazzjoni li għandu, f’kundizzjonijiet normali ta’ sewqan, jiffunzjona fil-parti l-kbira tas-sena sabiex il-magna tkun protetta minn ħsarat jew inċident u li l-funzjonament f’sigurtà sħiħa tal-vettura jkun żgurat.
 Fuq it‑tielet domanda

82      Permezz tat-tielet domanda preliminari tagħha, il-qorti tar-rinviju tistaqsi, essenzjalment, jekk l-Artikolu 3(6) tad-Direttiva 1999/44 għandux jiġi interpretat fis-sens li nuqqas ta’ konformità li jikkonsisti fil-preżenza, f’vettura, ta’ apparat ta’ manipulazzjoni li l-użu tiegħu huwa pprojbit skont l-Artikolu 5(2) tar-Regolament Nru 715/2007 jista’ jiġi kklassifikat bħala “minuri” jekk, fl-ipoteżi li l-konsumatur kien jaf bl-eżistenza u bil-funzjonament ta’ dan l-apparat, huwa xorta kien jixtri din il-vettura.

83      Skont l-Artikolu 2(3) tad-Direttiva 1999/44, ma hemmx nuqqas ta’ konformità jekk, fil-mument tal-konklużjoni tal-kuntratt, il-konsumatur kien konxju, jew b’mod raġonevoli ma setax jinjora, dan in-nuqqas jew jekk in-nuqqas ta’ konformità oriġina fil-materjali fornuti mill-konsumatur.

84      Madankollu, kif irrileva l-Avukat Ġenerali fil-punt 158 tal-konklużjonijiet tiegħu, din id-dispożizzjoni ma tapplikax għall-kawża prinċipali, peress li ma huwiex ikkontestat li, fil-mument tal-bejgħ tal-vettura inkwistjoni, DS ma kienx jaf bl-allegat nuqqas ta’ konformità u lanqas ma seta’ raġonevolment ikun jaf b’dan in-nuqqas.

85      Min-naħa l-oħra, in-natura “minuri” jew le ta’ nuqqas ta’ konformità, fis-sens tal-Artikolu 3(6) tad-Direttiva 1999/44, li fuqha jiddependi l-punt dwar jekk il-konsumatur huwiex awtorizzat jitlob li jinħall il-kuntratt, ma hijiex suġġetta għal tali element suġġettiv.

86      Għaldaqstant, il-fatt li, wara li xtara oġġett, konsumatur jammetti li kien jixtri dan l-oġġett anki kieku kien jaf b’tali nuqqas ta’ konformità, ma huwiex rilevanti sabiex jiġi ddeterminat jekk nuqqas ta’ konformità għandux jiġi kklassifikat bħala “minuri”.

87      Huwa fid-dawl ta’ din il-preċiżazzjoni li għandu jiġi ddeterminat jekk l-Artikolu 3(6) tad-Direttiva 1999/44 għandux jiġi interpretat fis-sens li nuqqas ta’ konformità li jikkonsisti fil-preżenza, f’vettura, ta’ apparat ta’ manipulazzjoni li l-użu tiegħu huwa pprojbit skont l-Artikolu 5(2) tar-Regolament Nru 715/2007 jistax jiġi kklassifikat bħala “minuri”.

88      Peress li d-Direttiva 1999/44 ma tiddefinixxix il-kunċett ta’ “nuqqas ta’ konformità minuri”, għandhom jiġu ddeterminati t-tifsira u l-portata tiegħu konformement mas-sens abitwali tiegħu fil-lingwaġġ ta’ kuljum, filwaqt li jittieħdu inkunsiderazzjoni l-kuntest li fih jintuża u l-għanijiet li għandhom jintlaħqu mir-regolamentazzjoni li minnha jagħmel parti (ara, f’dan is-sens, is-sentenzi tad‑9 ta’ Lulju 2020, Constantin Film Verleih, C‑264/19, EU:C:2020:542, punt 29, u tat‑3 ta’ Ġunju 2021, L-Ungerija vs Il-Parlament, C‑650/18, EU:C:2021:426, punt 83).

89      Fid-dawl, qabelxejn, tas-sens abitwali tat-terminu “minuri”, il-kunċett ta’ “nuqqas ta’ konformità minuri” jirreferi għal nuqqas ta’ konformità ta’ importanza żgħira.

90      Sussegwentement, fir-rigward tal-kuntest li fih jintuża dan il-kunċett, għandu jiġi rrilevat li l-Artikolu 3(3), (5) u (6) tad-Direttiva 1999/44 jistabbilixxi sekwenza ċara ta’ implimentazzjoni ta’ metodi ta’ rimedju li għalihom għandu dritt il-konsumatur fil-każ li l-oġġett ma jkunx konformi (sentenza tat‑23 ta’ Mejju 2019, Fülla, C‑52/18, EU:C:2019:447, punt 58).

91      B’hekk, skont l-ewwel subparagrafu tal-Artikolu 3(3) ta’ din id-direttiva, il-konsumatur għandu, inizjalment, id-dritt li jeżiġi li l-bejjiegħ isewwi jew jissostitwixxi l-oġġett, sakemm dan ma jkunx impossibbli jew sproporzjonat (sentenza tat‑23 ta’ Mejju 2019, Fülla, C‑52/18, EU:C:2019:447, punt 59).

92      Huwa biss jekk il-konsumatur la jkollu dritt għat-tiswija u lanqas għas-sostituzzjoni tal-oġġett mhux konformi jew jekk il-bejjiegħ ma jkunx implimenta wieħed minn dawn il-metodi ta’ rimedju fi żmien raġonevoli jew mingħajr inkonvenjent sinjifikattiv għall-konsumatur, li dan tal-aħħar jista’, skont l-Artikolu 3(5) tal-imsemmija direttiva, jeżiġi li jitħassar il-kuntratt, ħlief, konformement mal-Artikolu 3(6) tal-istess direttiva, fil-każ li n-nuqqas ta’ konformità tal-oġġett ikun minuri (sentenza tat‑23 ta’ Mejju 2019, Fülla, C‑52/18, EU:C:2019:447, punt 60).

93      Fl-aħħar, fir-rigward tal-għanijiet tad-Direttiva 1999/44, għandu jiġi rrilevat li mill-premessi 1 u 10 sa 12 ta’ din id-direttiva  jirriżulta, li hija intiża li tistabbilixxi bilanċ ġust bejn l-interessi tal-konsumatur u dawk tal-bejjiegħ, filwaqt li jiggarantixxi lil tal-ewwel, bħala l-parti dgħajfa fil-kuntratt, protezzjoni kompleta u effikaċi kontra eżekuzzjoni ħażina mill-bejjiegħ tal-obbligi kuntrattwali tiegħu, filwaqt li tippermetti li jitqiesu kunsiderazzjonijiet ta’ natura ekonomika invokati minn dan tal-aħħar (ara, f’dan is-sens, is-sentenzi tas‑16 ta’ Ġunju 2011, Gebr. Weber u Putz, C‑65/09 u C‑87/09, EU:C:2011:396, punt 75, kif ukoll tat‑23 ta’ Mejju 2019, Fülla, C‑52/18, EU:C:2019:447, punti 41 u 52).

94      Għaldaqstant, kif irrileva l-Avukat Ġenerali fil-punt 160 tal-konklużjonijiet tiegħu, il-ħall tal-kuntratt, li jikkostitwixxi r-rimedju legali l-iktar inċiżiv li għandu l-konsumatur, jista’ jintalab biss meta nuqqas ta’ konformità jkollu importanza suffiċjenti.

95      F’dan il-każ, fir-rigward tal-preżenza, f’vettura, ta’ apparat ta’ manipulazzjoni li l-użu tiegħu huwa pprojbit skont l-Artikolu 5(2) tar-Regolament Nru 715/2007, mill-punti 49 sa 52 ta’ din is-sentenza jirriżulta, li tip ta’ vettura li tinkludi tali apparat ma tistax tiġi approvata. Barra minn hekk, għandu jiġi rrilevat li tali vettura ma hijiex f’pożizzjoni li tosserva l-valuri limitu tal-emissjoni previsti fl-Anness I ta’ dan ir-Regolament Nru 715/2007. Issa, il-premessi 1 u 4 sa 6 tal-imsemmi regolament jenfasizzaw l-importanza tal-protezzjoni tal-ambjent u n-neċessità li jitnaqqsu kunsiderevolment l-emissjonijiet ta’ ossidu tan-nitroġenu (NOx) tal-vetturi b’mutur diesel sabiex itejbu l-kwalità tal-arja u josservaw il-valuri limitu f’termini ta’ tniġġis.

96      Għaldaqstant, il-preżenza, f’vettura, ta’ apparat ta’ manipulazzjoni li l-użu tiegħu huwa pprojbit skont l-Artikolu 5(2) tar-Regolament Nru 715/2007 ma tistax titqies li hija nuqqas ta’ konformità minuri, fis-sens tal-Artikolu 3(6) tad-Direttiva 1999/44.

97      Konsegwentement, ir-risposta għat-tielet domanda għandha tkun li l-Artikolu 3(6) tad-Direttiva 1999/44 għandu jiġi interpretat fis-sens li nuqqas ta’ konformità li jikkonsisti fil-preżenza, f’vettura, ta’ apparat ta’ manipulazzjoni li l-użu tiegħu huwa pprojbit skont l-Artikolu 5(2) tar-Regolament Nru 715/2007 ma jistax jiġi kklassifikat bħala “minuri”, anki jekk, fl-ipoteżi li l-konsumatur kien jaf bl-eżistenza u bil-funzjonament ta’ dan l-apparat, dan il-konsumatur xorta kien jixtri din il-vettura.
 Fuq l‑ispejjeż

98      Peress li l-proċedura għandha, fir-rigward tal-partijiet fil-kawża prinċipali, in-natura ta’ kwistjoni mqajma quddiem il-qorti tar-rinviju, hija dik il-qorti li tiddeċiedi fuq l-ispejjeż. L-ispejjeż sostnuti għas‑sottomissjoni tal-osservazzjonijiet lill-Qorti tal-Ġustizzja, barra dawk tal-imsemmija partijiet, ma jistgħux jitħallsu lura.
Għal dawn il-motivi, Il-Qorti tal-Ġustizzja (Awla Manja) taqta’ u tiddeċiedi:
1)      L-Artikolu 2(2)(d) tad-Direttiva 1999/44/KE tal-Parlament Ewropew u tal-Kunsill tal‑25 ta’ Mejju 1999 dwar ċerti aspetti tal-bejgħ ta’ oġġetti tal-konsum u garanziji assoċjati magħhom, għandu jiġi interpretat fis-sens li vettura bil-mutur, li taqa’ taħt il-kamp ta’ applikazzjoni tar-Regolament (KE) Nru 715/2007 tal-Parlament Ewropew u tal-Kunsill tal‑20 ta’ Ġunju 2007 dwar l-approvazzjoni tat-tip ta’ vetturi bil-mutur fir-rigward ta’ l-emissjonijiet ta’ vetturi ħfief għall-passiġġieri u ta’ vetturi kummerċjali (Euro 5 u Euro 6) u dwar l-aċċess għal informazzjoni dwar it-tiswija u l-manutenzjoni tal-vetturi, ma għandhiex l-kwalità li hija normali ta’ oġġetti tal-istess tip li l-konsumatur jista’ raġonevolment jistenna, jekk, għalkemm tkun koperta minn approvazzjoni tat-tip KE fis-seħħ u li tista’, konsegwentement, tintuża fit-triq, din il-vettura tkun mgħammra b’apparat ta’ manipulazzjoni li l-użu tiegħu huwa pprojbit skont l-Artikolu 5(2) ta’ dan ir-regolament.

2)      L-Artikolu 5(2)(a) tar-Regolament Nru 715/2007 għandu jiġi interpretat fis-sens li apparat ta’ manipulazzjoni, li jiggarantixxi, b’mod partikolari, l-osservanza tal-valuri limitu ta’ emissjoni previsti minn dan ir-regolament biss meta t-temperatura esterna tkun bejn 15 u 33 grad Celsius, jista’ jiġi ġġustifikat biss, bis-saħħa ta’ din id-dispożizzjoni, bil-kundizzjoni li jiġi stabbilit li dan l-apparat jissodisfa strettament il-ħtieġa li jiġu evitati r-riskji immedjati ta’ ħsarat jew ta’ inċident tal-magna, ikkawżati minn nuqqas ta’ funzjonament ta’ komponent tas-sistema ta’ riċirkolazzjoni tal-gassijiet tal-egżost, ta’ gravità tali li joħolqu periklu konkret matul is-sewqan tal-vettura mgħammra bl-imsemmi apparat. Fi kwalunkwe każ, ma jistax jaqa’ taħt l-eċċezzjoni prevista fl-Artikolu 5(2)(a) tar-Regolament Nru 715/2007, apparat ta’ manipulazzjoni li għandu, f’kundizzjonijiet normali ta’ sewqan, jiffunzjona fil-parti l-kbira tas-sena sabiex il-magna tkun protetta minn ħsarat jew inċident u li l-funzjonament f’sigurtà sħiħa tal-vettura jkun żgurat.

3)      L-Artikolu 3(6) tad-Direttiva 1999/44 għandu jiġi interpretat fis-sens li nuqqas ta’ konformità li jikkonsisti fil-preżenza, f’vettura, ta’ apparat ta’ manipulazzjoni li l-użu tiegħu huwa pprojbit skont l-Artikolu 5(2) tar-Regolament Nru 715/2007 ma jistax jiġi kklassifikat bħala “minuri”, anki jekk, fl-ipoteżi li l-konsumatur kien jaf bl-eżistenza u bil-funzjonament ta’ dan l-apparat, dan il-konsumatur xorta kien jixtri din il-vettura.

Firem

*      Lingwa tal-kawża: il-Ġermaniż.